ભાજપનો વિકરાળ ચહેરો ખુલ્લો પાડતો આ બનાવ ત્રીજી સપ્ટેમ્બર એટલે કે જન્માષ્ટમી પર બન્યો. તે જ રાત્રે મુંબઈના ઘાટકોપરમાં દહીહંડીના કાર્યક્રમ દરમિયાન ભાજપના ધારાસભ્ય રામ કદમનું હિંસક પુરુષવાદી પોત પ્રકાશ્યું. ગુનાઈત રેકૉર્ડ ધરાવતાં કદમે જાહેર ભાષણમાં યુવાનોને સંબોધીને કહ્યું કે, ‘લગ્ન માટે તમને અને તમારા મા-બાપને કોઈ યુવતી પસંદ હોય, પણ તે ખુદ તૈયાર ન હોય તો તમે મને ફોન કરજો હું તેને ઊઠાવી લાવીને તમારી સાથે પરણાવીશ !’ એમ કહીને તે પોતાનો ફોન નંબર પણ બે વાર બોલ્યા. આ નિંભરતાના વિરોધમાં સહુથી તેજાબી પડકાર પુનાની યુવતી મીનાક્ષી ડિંબળે-પાટીલનો હતો. વાયરલ થયેલા તેના એક મિનિટના વીડિયોમાં તેણે કહ્યું : ‘કદમ, તમારું આ વિધાન અત્યંત લાંછનાસ્પદ છે… હું મુંબઈ આવું, મને ઊઠાવાની વાત તો પછી …. તમે મને માત્ર આંગળી તો અડાડો, પછી હું જોઉં છું. મારી તમને આ ઓપન ચૅલેન્જ છે.’